Jan E. Jørgensen (V), 2012-02-03:
Kort før jul behandlede Folketinget et lovforslag, hvor vi gav dansk statsborgerskab til en masse glade nye danskere, der har bevist, at de vil Danmark og ønsker at bidrage aktivt til fællesskabet hver med sine evner.
Lovforslaget indebar imidlertid også, at en person, som efter Venstres klare opfattelse ikke burde have været optaget på lovforslaget, alligevel blev belønnet med dansk statsborgerskab.
Der var tale om en person, som ikke vil Danmark og ikke har noget ønske om at bidrage aktivt til fællesskabet.
Tværtimod, og det i en grad, så Politiets Efterretningstjeneste har vurderet, at personen kan være til fare for rigets sikkerhed.
På trods af PET's anbefalinger om at udsætte behandlingen af den pågældende persons ansøgning tildelte vi her i Folketinget den 20. december 2011
vedkommende statsborgerskab
Venstre har gentagne gange under behandlingen af lovforslaget gjort det klart, at vi er kraftigt imod, at man tildeler statsborgerskab til personer, som udgør en fare eller kan udgøre en fare for rigets sikkerhed, og vi mener, at PET's advarsler skal tages alvorligt og have konsekvenser.
Danmark har tiltrådt FN's konvention om begrænsning af statsløshed, og Venstre er på det overordnede plan enige i konventionens formål, som jo er at begrænse statsløshed.
En statsløs, som er født og opvokset her i Danmark, skal have lettere ved at få dansk statsborgerskab end en person, som i forvejen er statsborger i et andet land, men der må være grænser.
I de tilfælde, hvor en statsløs, som ansøger om statsborgerskab, er i PET's søgelys, men hvor man endnu ikke har kunnet skaffe beviser nok til at få den pågældende dømt, fortolker vi altså i Danmark FN-konventionen så snævert, at vi ikke engang kan sætte den pågældende persons ansøgning i bero, men straks sætter vedkommende på lovforslaget og belønner ham eller hende med dansk statsborgerskab.
Alle burde kunne se, at det er fuldstændig uholdbart, og derfor har vi fremsat dette beslutningsforslag.
Folketinget har tidligere praktiseret, at man udsatte behandling af ansøgninger for personer, som PET har vurderet kunne være til fare for rigets sikkerhed.
Alligevel har den nuværende justitsminister meddelt, at der ikke er andre muligheder end at tildele statsborgerskab i disse sager, også selv om PET vurderer, at der er tale om personer, der kan være til fare for rigets sikkerhed.
Under behandlingen af lovforslaget sidste år kom det frem, at en lang række andre lande, bl.a. vores broderland Norge, har mulighed for at sætte sager om statsborgerskab i bero, når personer efterforskes af politiets sikkerhedstjeneste, og i Tyskland og Holland er der mulighed for helt at undlade tildeling af statsborgerskab til personer, som kan udgøre en fare for rigets sikkerhed.
Dette sker vel at mærke inden for rammerne af konventionen, som den fortolkes i disse lande.
Det er netop en sådan fortolkning, som vi lægger op til at man landene imellem bliver enige om.
Danmark kan umuligt være det eneste land, som mener, at det er problematisk at være tvunget til at give statsborgerskab til personer, der kan være til fare for det land, de søger om statsborgerskab i, og hvis en sådan tolkning ikke er mulig, foreslår vi altså alternativt, at bestemmelserne i FN's statsløsekonvention ændres. Venstre opfordrer i fællesskab med Det Konservative Folkeparti til, at regeringen i første omgang tager kontakt til andre lande om fortolkning af konventionens tekst, og vi håber og forventer stadig væk på trods af justitsministerens tale, at regeringen er enig i beslutningsforslaget og viser vilje til at løse det problem, som er opstået.
Den vilje var i hvert fald til stede før valget hos Socialdemokraternes fru Karen Hækkerup i juni 2011, det er ikke frygtelig længe siden, og hun udtalte følgende: Vi må arbejde for at få konventionen ændret, hvis man ikke har mulighed for at udelukke folk, som er til fare for statens sikkerhed.
Det er vi meget enige i, og her er et valgløfte, som Venstre meget gerne ser regeringen holder.
Det giver vi regeringen en chance for ved at fremsætte dette beslutningsforslag sammen med Det Konservative Folkeparti.